**Η ΑΡΠΑΓΗ ΤΗΣ ΕΥΡΩΠΗΣ**

Ένας παλιός ελληνικός μύθος λέει πως όταν άρχοντας όλου του κόσμου ήταν ο Δίας, στη Φοινίκη της Ανατολής βασίλευε ο Αγήνορας, που ήταν γιος του θεού Ποσειδώνα.

 Ο Αγήνορας είχε τρεις γιους και μια πανέμορφη κόρη, την Ευρώπη. Ο Δίας θαμπώθηκε από την ομορφιά της κοπέλας και ήθελε να την κάνει γυναίκα του.

 Ένα πρωινό η κοπέλα ξύπνησε τρομαγμένη! Στο όνειρό της δύο γυναίκες, η Ανατολή και η Δύση, πάλεψαν για χάρη της και νικήτρια βγήκε η Δύση. Η νικήτρια Δύση ήθελε να πάρει μαζί την κοπέλα...

 Όνειρο ήταν και το ξέχασε η όμορφη Ευρώπη. Ένα ανοιξιάτικο πρωί βγήκε στα ανθισμένα λιβάδια να μαζέψει λουλούδια παρέα με τις φιλενάδες της. Τα κορίτσια διασκέδαζαν στον καταπράσινο κάμπο, όπου έβοσκαν τα γελάδια του Αγήνορα.

 Τότε ο Δίας όμως έβαλε σε εφαρμογή το σχέδιό του. Ένας ωραίος άσπρος ταύρος ξεμάκρυνε από τα κοπάδια του Αγήνορα και πλησίασε τις γελαστές κοπέλες. Ήταν τόσο όμορφος αλλά και τόσο άκακος που οι κοπέλες άφοβα άρχισαν να παίζουν μαζί του. Το ζώο με προσεκτικές και ήρεμες κινήσεις γονάτισε μπροστά στην Ευρώπη, καλώντας την να καθίσει στην φαρδιά, απαλή ράχη του. Εκείνη κάθισε και ο ταύρος με σιγανό βηματισμό άρχισε να κάνει βόλτες στο λιβάδι.

 Ξαφνικά ο ταύρος τρέχοντας γρήγορα, όρμησε στη γαλάζια θάλασσα. Η τρομαγμένη κοπέλα πιάστηκε από τα κέρατα φωνάζοντας βοήθεια, αλλά ήταν πια πολύ αργά! Ο ταύρος δεν ήταν άλλος από τον Δία, που μεταμορφωμένος κατάφερε να ξεγελάσει την Ευρώπη και να την πάρει μαζί του στην Ελλάδα.

 Ο Δίας έκρυψε την Ευρώπη στην Κρήτη. Εκεί πήρε την κανονική του μορφή, παντρεύτηκε την Ευρώπη και μαζί έκαναν τρεις γιους. Από τότε η Κρήτη με την Ελλάδα και ολόκληρη η ήπειρος όπου αυτές ανήκαν ονομάστηκε Ευρώπη! Ο πολιτισμός της Κρήτης είναι ο πρώτος ευρωπαϊκός πολιτισμός! Ο μεγαλύτερος από τους γιους του Δία και της Ευρώπης ήταν ο Μίνωας που έγινε βασιλιάς της Κρήτης.